Narodna skupština
20050721

Naravno, ukazala sam da je SDP za privatizaciju i za restrukturiranje preduzeća, ali sam isto tako rekla i naglasila da se to ne može raditi na štetu pre svega zaposlenih, jer nema deobnog bilansa, jer se stvar nije dobro pripremila, jer se ne zna kako će sutra ići privatizacija, a složili smo se ovde da je očigledno reč o pripremi procesa privatizacije. Pošto nije tajna i uopšte to ne mistifikujem, tražim da mi kao poslanici i da građani i zaposleni u NIS imaju priliku da znaju tačno po fazama kako će taj proces da ide. Ko nama garantuje da će način na koji je sada predložena stvar da bude funkcionalan i da će NIS da radi bolje nego što sada radi? Ko nama garantuje da nije bolje da uzmemo strateškog partnera koji će da reši stvari u NIS-u u dogovoru sa ljudima iz NIS-a i da se tako digne cena? Ko nama garantuje da nije bolje da se uzme koncesija, da se da na koncesiju, pa da prolongiramo ovaj proces više godina? Zašto moramo sve danas da prodamo?